ՎԵՐԱՊԱՏՐԱՍՏՈՂ ԿԱԶՄԱԿԵՐՊՈւԹՅՈւՆ

«ՇԻՐԱԿԻ Մ. ՆԱԼԲԱՆԴՅԱՆԻ ԱՆՎԱՆ ՊԵՏԱԿԱՆ ՀԱՄԱԼՍԱՐԱՆ» ՀԻՄՆԱԴՐԱՄ

ՀԵՏԱԶՈՏԱԿԱՆ ԱՇԽԱՏԱՆՔ

Թեմա՝ Անուն խոսքի մասերի ուսուցումը միջին և ավագ դպրոցներում

Կատարող՝ Արմինե Զատիկյան

\_ \_\_\_\_\_\_Գյումրու թիվ 41 հիմնական դպրոց\_\_\_\_\_\_\_\_\_\_\_

դպրոց

\_\_\_\_\_\_\_\_\_\_\_\_Ղեկավար՝ \_բ.գ.թ., դոցենտ Մ. Խաչատրյան

\_\_\_ բ.գ.թ., դոցենտ Ա. Հայարապետյան\_\_\_\_\_\_\_\_

անուն, ազգանուն

ԳՅՈւՄՐԻ - 2022

**ԲՈՎԱՆԴԱԿՈՒԹՅՈՒՆ**

**ՆԵՐԱԾՈՒԹՅՈՒՆ**……………………………………………………………………….3

**ԳԼՈՒԽ 1.** Ձևաբանական գիտելիքների ուսուցումը դպրոցում **…….**…………4

1.1 Գոյականի և ածականի ուսուցման առանձնահատկություններ……………6

**ԳԼՈՒԽ 2.** Թվական և դերանուն խոսքի մասերի ուսուցումը ……………… 12

ԵԶՐԱԿԱՑՈՒԹՅՈՒՆ ………………………………………………………………20

ՕԳՏԱԳՈԾՎԱԾ ԳՐԱԿԱՆՈՒԹՅԱՆ ՑԱՆԿ …………………………………….21

**ՆԵՐԱԾՈւԹՅՈւՆ**

Թեմայի արդիականությունը պայմանավորված է նրանով, որ ձևաբանությունը համարվում է հայոց լեզվի ուսուցման հիմնասյուներից մեկը, և դրա արդյունավետ և հիմնավոր ուսուցման ձևերի և մեթոդների ուսումնասիրությունը և ընտրությունը առավել քան կարևոր ենք համարում:

Թեև ուսումնական գործընթացը տարբեր ժամանակներում տարբեր բովանդակություն է ունեցել. երբեմն՝ խիստ տեսական, երբեմն՝ խիստ գործնական, իսկ երբեմն էլ՝ շատ համառոտ, սակայն խոսքի մասերի՝ հատկապես գոյականի, ածականի, թվականի և դերանվան ուսուցման համար նպաստավոր և արդյունավետ միջոց է այն, որ ուսուցումն կարելի է իրականացնել բնագրային նյութերի դասավանդմանը զուգընթաց՝ գործնական վարժությունների և տարբեր մեթոդների կիրառմամբ:

Աշակերտներին մի ամբողջ դասաժամ լեզվական աշխատանքով զբաղեցնելը ո՛չ հանձնարարելի է և ո՛չ էլ որևէ արդյունք կարող է տալ, այնինչ բնագրի և քերականության համատեղ ուսուցման դեպքում երեխաներին քերականական աշխատանքով զբաղեցնում ենք դասի մի որոշ մասը, որի արդյունավետությունը բավականին բարձր է:

Մեր աշխատանքի նպատակը համարում ենքուսումնասիրել, վերլուծել և ներկայացնել անուն խոսքի մասերի ուսուցումը՝ տարաբնույթ մեթոդներ գործադրելով:

Աշխատանքի խնդիրները.

* Ուսումնասիրել անուն խոսքի մասերի ուսուցումը զանազան մեթոդներ:
* Առաջարկել մոտեցումներ և վարժություններ նպատակի իրականացման համար համապատասխան օրինակներով:

**ԳԼՈւԽ 1. Ձևաբանական գիտելիքների ուսուցումը դպրոցում**

Աշակերտի ստացած գիտելիքները պետք է լինեն լիարժեք և կայուն, որի համար աշակերտները պետք է լավ ըմբռնեն նոր նյութը` հին ու նոր նյութերը համեմատելով և համադրելով որոշեն նմանություններն ու տարբերությունները, որոշ առաջադրանքներ ինքնուրույն կատարեն, հետևողականորեն կրկնեն անցածը: Անշուշտ, ինքնուրույն աշխատանքն աշակերտից պահանջում է մտքի լարում, ստեղծագործական ջանքեր: Ուսուցիչը թե՛ իր վերաբերմունքով, թե՛ համապատասխան առաջադրանքներով պետք է հնարավորինս շատ խթանի աշակերտների մտավոր ունակությունների ու ստեղծագործական երևակայության զարգացումը:

Ինչ վերաբերում է ձևաբանությանը, ապա այն միջին դպրոցում տեղաբաշխված է երկու դասագրքերում. 7-րդ դասարանը ընդգրկում է նյութական իմաստ արտահայտող խոսքի մասերը՝ գոյական, ածական, թվական, դերանուն, բայ, մակբայ, իսկ 8-րդ դասարանը ընդգրկում է քերականական և վերաբերմունքային իմաստ արտահայտող խոսքի մասերը՝ կապ, շաղկապ, ձայնարկություն և վերաբերական: Ընդ որում, այս նյութի նմանատիպ բաշխումն ունի իր տրամաբանական բացատրությունը: Կապերն ու շաղկապները, լինելով քերականական իմաստ արտահայտող խոսքի մասեր, նախադասության մեջ կատարում են ընդամենը կապակցման միջոցի դեր, իսկ ձայնարկություններն ու վերաբերականները եղանակավորում են խոսքը` զգացական վերաբերմունք արտահայտելով, ուստի այս խոսքի մասերի ուսուցումը սերտորեն շաղկապվում է շարահյուսական նյութի ուսուցման հետ, որին անդրադառնալու են հաջորդ դասարաններում:

Նշենք, որ ըստ դպրոցական ծրագրի՝ ժամանակակից հայոց լեզվի քերականության դասընթացը բաղկացած է երեք մասից, որոնցից յուրաքանչյուրը նախատեսված է մեկ դասարանում ուսումնասիրելու համար:

1-ին մաս (7-րդ դասարան) - Ձևաբանություն: Ընդգրկում է գոյական, ածական, թվական, դերանունուն, բայ, մակբայ խոսքի մասերը: Մյուս խոսքի մասերը տեղափոխված են հաջորդ դասարաններ[[1]](#footnote-0):

2-րդ մաս (8-րդ դասարան) – Պարզ նախադասություն շարահյուսություն և դրա հետ կապված` նաև կապ, վերաբերական, ձայնարկություն խոսքի մասերը[[2]](#footnote-1):

3-րդ մաս (9-րդ դասարան) - Բարդ նախադասության շարահյուսություն և դրա հետ կապված` շաղկապներ, հարաբերական բառեր, հարաբերյալներ[[3]](#footnote-2):

Հայոց լեզուն դպրոցում դասավանդվող ամենակարևոր առարկաներից է: Այն աշակերտի մայրենի լեզուն է, որը երեխան սովորում է նախ տանը՝ ընտանիքում, կատարելագործում դպրոցում:

Լեզվական գիտելիքներ հաղորդելիս կարևորվում են և´ անուն խոսքի մասերի ընկալումը, և´ դրանց կազմության, տեսակների, դրանց վերաբերող ուղղագրական իրողությունների լիարժեք իմացությունը: Այսինքն` աշակերտը պետք է ամբողջական պատկերացում ունենա լեզվական այն իրողության մասին, որը ներկայացվում է: Սա կարևորվում է մանավանդ հիմնական դպրոցից սկսած, երբ աշակերտը տարրական գիտելիները ստացած անցնում է արդեն գիտելիքի հիմնական պաշարի յուրացմանը:

**1.1 Գոյականի և ածականի ուսուցման առանձնահատկությունները**

*Գոյական անուն* թեմայի ուսումնասիրումը հենվում է առարկա ցույց տվող բառերի մասին երեխաների՝ տարրական դպրոցից ունեցած գիտելիքների վրա։ Յուրաքանչյուր դասարանում ուսումնասիրվելիք նյութի ծավալն ու բովանդակությունը պայմանավորված են գոյական անվան առանձնահատկություններով, ինչպես նաև դպրոցականների տարիքային հնարավորություններով։ Ուսուցման այս փուլում իրականացվում են՝

* «Գոյական անուն» քերականական հասկացության ձևավորումը,
* Հարցերի օգնությամբ գոյական անունները տարեբերելու (նաև անձ և իր ցույց տվող) կարողության տիրապետումը (առանց անուններ տալու),
* Հատուկ և հասարական անունների տարբերակումը, բաղադրյալ հատուկ անունների ուղղագրությունը,
* Գոյականի թիվը, կազմության ձևեր,
* Գոյականի հոլովի և հոլովման քերականական կարգերի ընկալումը։

Վերոհիշյալ խնդիրները լուծվում են համաձույլ՝ յուրաքանչյուրի ուսումնասիրության ժամանակ առավել ուշադրություն դարձնելով դրանցից մեկին, դասարանից դասարան խորացնելով և ընդլայնելով գոյական անվան մասին երեխաների ձեռք բերած գիտելիքներն ու կարողությունները։

Տարրական դասարաններից երեխաներն արդեն գիտեն գոյականներն ինչ հարցի են պատասխանում, ինչ են ցույց տալիս, այսինքն՝ 7-րդ դասարանում պետք է հիմնավորվի գիտելիքը՝ գործնական առաջադրանքների կատարմամբ, օրինակ՝

**Ո՞ր շարքի բոլոր բառերն են գոյականներ:**

      շոյանք, մոմլաթ, հարված, կանթեղ

      ուղղաձիգ, երեկո, խաղաթուղթ, անդաստան

      խոհուն, ուսմունք, բազկերակ, կեռման

      մթնշաղ, ընչացք, թմբիր, շինծու

**Հատուկ և հասարակ անուններ**։ Այս մասին աշակերտները գործնականորեն իմացել են դեռես տարրական դասարաններից։ Ուսուցման նախական փուլում շահեկան է գրել հատուկ անունները, հետո՝ դրանց ընդհանրացնող անունները (մասնավորից գալ ընդհանուրին)։

Անի, Մարիամ, Արմինե, Արուս-աղջիկ

Էմին, Սասուն, Վահե, Նորայր - տղա

Մասիս, Արագած, Միս, - սար

Երևան, Թեհրան, Թավրիզ, Ջուղա - քաղաք

Այս բառաշարքերի բառերի համեմատությունից հետո երեխաները գալիս են այն եզրակացության, որ աղջիկ անունն ընդհանուր է բոլոր աղջիկների համար, իսկ Հուրին տրվում է աղջիկներից միայն մեկին՝ մյուսներից տարբերելու համար, այն հատուկ անուն է։ Երեխաներին բացատրվում է, որ աղջիկ, տղա, սար, քաղաք գոյական անունները ընդհանուր կամ ընդհանրացնող անուններ են։ Այնուհետև ուսուցիչը երեխաներին պիտի ուղղորդի՝ եզրակացնելու.

* Գոյական անունները կարող են լինել երկու տեսակ՝ հատուկ և հասարակ։
* Միևնույն տեսակի բոլոր առարականերին տրվող ընդհանուր անունը հասարակ անուն է և կոչվում է ընդհանրացնող անուն։
* Միևնույն տեսակի առարկաներից միայն մեկին տրվող առանձին անունը կոչվում է հատուկ անուն։
* Գոյականի հասարակ անունը գրվում է փոքրատառով, իսկ հատուկ անունը գրվում է մեծատառով։

Դարձյալ տարաբնույթ վարժությունների կատարման ճանապարհով անհրաժեշտ է երեխաներին բերել այն եզրակացության, որ հատուկ անունները հոգնակի թիվ չեն ունենում: Սակայն պատահում է, որ խոսքում երբեմն օգտագործվում են հոգնակի թվով հատուկ անուններ, որոնք մատնանշում են ոչ թե տվյալ անձի եզակիությունը, միակությունը, այլ նրանց կերպարային, ընդհանրական բնույթը: Այս դեպքում նրանք դառնում են հասարակ անուններ և գրվում են փոքրատառով[[4]](#footnote-3):

Օրինակ՝ Հիմա էլ մեր մեջ շատ զիմզիմովներ կան: Մեր օրերում հուդաների շատ կհանդիպես:

Ինչ վերաբերում է բաղադրյալ հաուկ անունների ուղղագրությանը, ապա այս պարագայում առաջարկում ենք ավելի շատ գործնական վարժություններ կատարել՝ հիմնավորելով տեսական գիտելիքները:

**Գոյականի թվի քեականական կարգը**։ Տարրական դասարաններից երեխաներն արդեն տարբերակում են եզակի և հոգնակի թվով գոյականները թե՛ իմաստով, թե՛ վերջավորությամբ։

Ինչ վերաբերում է գոյական թվի կարգի իմացությունը գործնական տեսակետից կարևոր է գրագետ խոսք կառուցելու համար: Այսօր մամուլի, հեռուստատեսության լեզվում հատկապես շատ են հոգնակիի կազմության , անեզական, անհոգնական գոյականների գործածության սխալները:

Թվի կարգի ուսուցման մեջ առաջնայինը հոգնակի թվի կազմության իմացությունն է: Թեման դյուրին չէ, ուստի ուսուցումը կազմակերպվում է ավանդական` բացատրական մեթոդով: Դեդուկտիվ մեթոդը կիրառելով` ուսուցիչը սահմանումից գնում է դեպի լեզվական փաստեր:

Կշռադատման փուլում, որը կոչված է ստացած գիտելիքը կարողության վերածելու, ցանկալի է կատարել որոնողական աշխատանք` ներկայացնել գոյականի թվի կիրառության սխալներով հագեցած տեքստ և առաջարկել խմբագրել սխալները: Օրինակ՝

**Ո՞ր շարքում հոգնակի թվի կազմության սխալ կա:**

      հակինթաշարեր, լապտերավառեր, կողմնացույցներ, նավթամուղներ

      գործատերեր, նշագեղձեր, կողմնացույցներ, լեզվաբաններ

      զորաերթեր, շտաբներ, բելառուսներ, ցուցամոլներ

      կոնյակագործներ, գազամուղներ, դաշույններ, խտանյութեր

**Գոյականի հոլովի քեականական կարգը**։ «Գոյական անուն» թեմայի մեջ առանցքային խնդիր է հոլովների ուսուցումը: Կրտսեր դպրոցից երեխաներն արդեն գիտեն հոլովների անունները: Ուսուցչի խնդիրն է խթանման փուլում պարզել՝ ինչ են հիշում, ինչպիսին են նրանց պատկերացումները հոլովի մասին: Որպեսզի հոլովների ուսուցումը միայն մեխանիկական հիշողություն չդառնա, կարևոր է, որ աշակերտն իմանա, թե ինչ իմաստ է կապվում այս կամ այն հոլովի հետ, որ ոչ միայն ճանաչի, թե այս կամ այն բառը որ հոլովով է դրված, այլև բառը գործածել կարողանա պահանջված հոլովով:

Նշենք, որ անհրաժեշտ է ակտիվացնել կրտսեր դպրոցում սովորած գիտելիքները նախադասության վերաբերյալ, որովհետև նախադասությունից դուրս հոլով գոյություն չունի: Իմաստ չունի բառը հոլովել բառային միջավայրից անկախ: Իսկ թե այս կամ այն հոլովով դրված բառը նախադասության ինչ անդամ է դառնում, աշակերտը հանգամանորեն կսովորի հաջորդ դասարանում՝ շարահյուսությույնն անցնելիս:

Հոլովական իմաստները սովորեցնելուց հետո միայն կարելի է անդրադառնալ հոլովների կազմության ձևական կողմին:

Ուշադրություն պետք է դարձնել նաև հոլովման հետ կապված հնչյունափոխությանը, ինչպես նաև հոդերի գործածությունը տարբեր հոլովների հետ:

Կարելի է բերել պարզ օրինակներ՝ համեմատելով անձի և իրի կրած փոփոխությունները, ինչպես

Երկինք Մայրիկ

1. Երկինքն սկսեց մռայլվել։ 1. Մայրիկը գնում է աշխատանքի։
2. Երկնքի գույնը փոխվեց։ 2. Մայրիկի ժպիտը գեղեցիկ է։
3. Երկնքին նայելիս աչքերս կկոցեցի։ 3. Մայրիկին օգնել է հարկավոր։
4. Ամպերը ծածկեցին երկինքը։ 4. Աննան սիրում է իր մայրիկին։
5. Երկնքից անձրև թափվեց: 5. Մայրիկից դրամ խնդրեցի։
6. Երկնքով ինքնաթիռ անցավ։ 6. Ես հպարտանում են իմ մայրիկով։
7. Երկնքում աստղեր են փայլում։ 7. Քո մայրիկի մեջ շատ քնքշություն կա։

Խոսելով հոլովման ուսուցման մասին՝ պրոֆեսոր Ա. Ղարիբյանը գրում է. «Հոլովների ուսուցումը պետք է կատարել ինդուկտիվ մեթոդով:Աշակերտը պետք է միայն հասկանա, որ բառի վերջավորությունը փոխվում է այն ժամանակ, երբ նրա պաշտոնն է փոխվում: Այդ նպատակով էլ առաջին դասը ,որ նվիրվում է հոլովների ուսուցմանը, պետք է սկսել նախադասության մեջ բառի կատարած պաշտոնի դիտումով , ապա՝ ձևերի համեմատությամբ, հետո՝ յուրաքանչյուր հոլովի մասին իմաստի բացատրությամբ»[[5]](#footnote-4):

**ԱԾԱԿԱՆԻ ԴԱՍԱՎԱՆԴՈՒՄԸ**

Հաջորդ խոսքի մասը, որն ուսուցանվում է գոյականից հետո, ածականն է: Չնայած գործառական և տրամաբանական տեսակետից ճիշտ կլիներ այդ տեղում դնել բայը, քանի որ նախադասություն կազմելու, խոսելու համար նախ անհրաժեշտ են առարկա և գործողություն ցույց տվող բառեր: Սակայն գործող ծրագրի պահանջն այլ է:

**Ածականի ուսուցման դասի նմուշ-օրինակ**

**Դասի թեման**՝ Ածականը որպես խոսքի մաս

**Նպատակները՝**

1.Խորացնել, ընդլայնել նախկին գիտելիքները ածականի մասին: Հարստացնել բառապաշարը:

2.Ձևավորել գեղագիտական ճաշակ, գիտելիքը կիրառելու, մտապատկերման և գեղարվեստական խոսք կազմելու կարողություններ:

3.Նախաձեռնական վերաբերմունք ձևավորել:

**Մեթոդները**՝ զրույց, ընդհանուր հարց ու պատասխան, խմբային աշխատանք, ճանաչողական և կիրառական վարժություններ: Նկարով շարադրություն:

Ընթացքը: Դասը սկսել հետաքրքիր զրույցով: «Մարդու մեջ ամեն ինչ պետք է լինի գեղեցիկ» թեմայով զրույց է անցկացնում ուսուցիչը: Զրույցի թեման տալուց հետո լսում է աշակերտներին, որոնք հերթով ներկայացնում են իրենց ծանոթ մարդկանց, մայրիկների, ընկերների ինչպիսին լինելը: Նշում են բնութագրական բառերը: Հիշում են բանաստեղծություններ, առանձնացնում հատկանիշ արտահայտող բառերը: Երեխաներն արդեն ծանոթ են այս խոսքի մասին տարրական դասարաններից, և դժվար չի լինի ճանաչել ածականը խոսքի մեջ:

Զրույցից հետո ուսուցիչը տալիս է քարտեր, որոնց վրա գրված է դրական և բացասական հատկանիշ արտահայտող մեկական բառ: Քարտերը շրջում են խմբերում և լրացվում նոր բառերով:

Զույգեր են կազմում ըստ նշված հատկանիշի (աշակերտներից ամեն մեկն աշխատում է գտնել մեկ ուրիշին, որն ինչ-որ հատկանիշով նման է իրեն):

Զույգերն ընթերցում են ուսուցչի հանձնարարած նոր քարտերը, որոնք ներկայացնում են փոքրածավալ բնապատկեր.

1. Ծեր որսորդը արծվենի հայացքով նայեց դիմացի բարձր սարի կատարին. ձյան շերտից վերև, ավելի բարձր՝ կապույտ ֆոնի վրա, ահագին եղջյուրներով մի գլուխ էր երևում: Վայրի խոյն էր, որ հսկում էր հոտին:

Որսորդը, գաղտագողի դուրս եկավ կենդանու թիկունքը ու կանգնեց ամենաբարձր տեղումե:

2. Այծենասարի հետևից ծագեցին արևի առաջին ճառագայթները, և հրափայլ արեգակը ոսկեզօծեց ափնածիր լեռները: Բայց ամենագեղեցիկ ու դյութիչ տեսարանը ներկայացնում էր ծովակը: Գեղեցիկ կոհակները վետվետում էին՝ փայլփլելով արևի տակ: Ավելի գեղեցիկ էր ծովակի ամբողջ հայելին՝ իր շրջափակ լեռներով ու ժայռերովե:

Նման քարտեր ստանում են բոլոր զույգերը: Մի մասին էլ հանձնարարում են դասագրքի համապատասխան վարժությունները:

Զույգերով աշխատելով՝ դիտարկում են տեքստերում եղած այն ածականները, որոնք բնութագրում են տարբեր առարկաներ, բայց միևնույն հատկանիշը տարբեր առարկաներ ունեն տարբեր չափով:

Աշակերտներն ընդգծված ածականների համեմատությունից եզրահանգում են կատարում և սահմանում ուսմունքը որակական ածականի համեմատության աստիճանների մասին:

Ուսուցչի օգնությամբ աշակերտներն իրենք են որոշում համեմատության երեք աստիճանները, ինչպես նաև դրանց կազմությունն ու իմաստային տարբերությունները:

**ԳԼՈՒԽ 2. Ածական և թվական խոսքի մասերի ուսուցումը**

Անդրադառնալով թվականին` նշենք, որ այդ խոսքի մասի վերաբերյալ երեխաներն արդեն որոշակի գիտելիքներ ստացել են դեռևս տարրական դասարաններում, ինչպես նաև գոյականի քերականական կարգեր ուսումնասիրելիս անդրադրձել են նաև թվի քերականական կարգին, այսինքն` այս պարագայում ուսուցիչը կարող է և պետք է նկատի ունենա նշված հանգամանքը թեման ներկայացնելիս: Ուսուցման այս իրողությունը հուշում է նաև դասագիրքը, այստեղ թվականի արտահայտած իմաստը համեմատվում է այլ խոսքի մասերի արտահայտած թվային իրողությունների հետ. «Թվային իմաստ պարունակում են նաև այլ խոսքի մասեր, ինչպես` գոյականը` տասնամյակ, հիսնամյակ, ածականը` եռամսյա, տասնօրյա, երկկողմ, թե´ ածականը, թե´ մակբայը եռակի, հնգակի, եռապատիկ, տասնապատիկ, հարյուրապատիկ և այլն, բայց ի տարբերություն թվականի, սրանք չեն կարող գրվել թվերով, միայն տառերով»[[6]](#footnote-5):

Այսպես, թվականի ուսումնասիրությունն սկսվում է նախ դրա խոսքիմասային իմաստի և ունեցած դերի մեկնաբանումից: Օրինակ` կարելի է բերել փոքրիկ տեքստ՝ հագեցած թվականի տարբեր տեսակների գործածությամբ, ընթերցել այն, առանձնացնել թվականները, դասդասել` նշելով, թե դրանցից յուրաքանչյուրն ինչ է արտահայտում: Ի դեպ, ցանկալի է, որ նախ այնպիսի օրինակ բերվի, որտեղ կան միայն բացարձակ քանակական և դասական թվականներ, հետո, երբ արդեն անդրադառնանք թվականների տեսակներին, նոր ներկայացվի թվականի մյուս տեսակներով էլ հագեցած տեքստեր` նյութի յուրացումն առավել արդյունավետ դարձնելու և աշակերտների մոտ ենթադրելի շփոթը կանխելու նպատակով:

Օրինակ` *Էջմիածնի Մայր տաճարն ունի հազար յոթ հարյուր տարվա պատմություն: Այն կառուցվել է չորրորդ դարում երեք հարյուր մեկ թվականին: Տաճարը աշխարհի այն հազվագյուտ կառույցներից է, որտեղ շուրջ տասնութ դար կյանքը շարունակվել է առանց ընդմիջման: Չորս հարյուր հիսուներեք թվականին Մայր աթոռը Էջմիածնից տեղափոխում են Դվին, ապա ինը հարյուր ութսունութ թվին կրկին հաստատում Էջմիածնում: Հինգերորոդ դարի սկզբին այստեղ բացվել է առաջին դպրոցը*[[7]](#footnote-6):

Ընդ որում, տեքստը կարելի է և´ ընթերցել, և´ նախապես պատրաստված պաստառի ձևով ներկայացնել, և´ ցուցադրել պրոեկտորի միջոցով, եթե իհարկե, վերջին տարբերակի հնարավորությունը դպրոցն ունի:

Նյութը ներկայցանելուց հետո անհրաժեշտ է աշակերտների հետ առանձնացնել թվականները: Որպեսզի երեխաները հեշտությամբ կողմնորոշվեն, կարելի է առաջարկել առանձնացնել այն բառերը, որոնք հնարավոր է թվերով ևս արտահայտել, ինչպես *հազար յոթ հարյուր - 1700, չորրորդ – 4 –րդ կամ IV երեք հարյուր մեկ - 301, հինգերորդ 5-րդ կամ V* և այլն: Այս պարագայում հատուկ պետք է նշել թվականների իմաստային տարբերությունները` հազար յոթ հարյուր և չորրորդ` ընդգծելով իմաստային յուրահատկությունները. մեկ դեպքում` քանակ, մյուս դեպքում` թվային կարգ: Ընդ որում, կարևոր է, որ ուսուցիչն անընդհատ ուշադրության կենտրոնում պահի թվականների ուղղագրությունը և հենց սկզբից աշակերտներ ուշադրությունը հրավիրի այդ խնդրի վրա, օրինակ` գրվեցին գրատախտակին առանձնացված թվականները, անմիջապես պետք է ասել ուղղագրական իրաղությունները (ասենք` տասնմեկից իննսունինը թվականները գրվում են միասին, մնացյալը` առանձին)` անհրաժեշտաբար կրկնելով դրանք:

Դրանից հետո կարելի է առաջարկել, որ աշակերտները բերեն այլ օրինակներ ևս: Ընդ որում, ցանկալի է` բառակապակցությունների տեսքով, օրինակ, *երեք ծաղիկ, քսանչորս մարզիկ, հարյուր հին օր* և այլն: Այս ամենից հետո կարելի է գալ ընդհանուր եզրակացության` ընդգելծով թվականի արտահայտած խոսքամասային իմաստն ու նշանակությունը, այն է` առարկաների թիվ, քանակ կամ հերթական կարգ:

Թվականի ուսուցումը հետապնդում է գործնական նպատակներ. սովորողները պետք է կարողանան տարբերակել թվականների տեսակները, դրանց կազմության և գրության սկզբունքները, իսկ ինչ վերաբերում է դրանց ուղղագրությանը, ապա դրան լավագույնս տիրապետելու համար աշակերտները պետք է սովորեն թվականների տեսակներն ու կազմությունը: Այսպես, դասագրքում տրվում է թվականների գրության վերաբերյալ գծապատկեր, որը կօգնի հիշել այնքան շատ սխալ գրվող ինն-ինը և տասը -տասն թվականների ուղղագրությունը[[8]](#footnote-7):

Ուսուցման նոր մեթոդները պահանջում են թեստային առաջադրանքների ներդրում, այդ իսկ պատճառով յուրաքանչյուր թեմայի վերջում կարելի է առաջադրել թեստային ստուգում, որոնք խիստ կարևոր են ինչպես թեմայի ամփոփման, այնպես էլ տրված նյութի յուրացման աստիճանը ստուգելու համար: Մեր աշխատանքի Հավելված բաժնում առանձնացրել ենք թվականին վերաբերող մի շարք վարժություններ, որոնցով, կարծում ենք, կարելի է թեստեր կազմել:

Նշենք, որ ուսուցման հաջողությունը մեծապես կախված է ուսուցչից, նրա տեսական-մեթոդական պատրաստվածությունից, դասերի ճիշտ կազմակերպումից ու անցկացումից: Անհրաժեշտ է, որ ուսուցիչը հրաշալիորեն գիտենա դասարանը, ուր մտնելում է. դասին ներկայանա լավ նախապատրաստված, երբեք չապավինի իր փորձառությանը: Իհարկե, շատ լավ է փորձառու ուսուցիչ լինել, բայց շատ ավելի լավ կլինի մեկ անգամ ևս վերանայել դասագրքի համապատասխան բաժինը, կարդալ բոլոր հարցերն ու առաջադրանքները, նույնիսկ մտածել հնարավոր հարցերի մասին, որ կարող են տալ աշակերտները: Եվ որ ամենակարևորն է, ուսուցիչը պետք է հստակ իմանաք, թե ինչպիսի դաս է անցկացնելու: Դրա համար անչափ կարևոր է յուրաքանչյուր դասից առաջ կազմել դասի պլանը:

**Դերանվան ուսուցումը**

Դու՝ երկու տառ, Դու՝ հասարակ մի դերանուն /Պ. Սևակ/

Նա կարմիր ու դեղին վարդեր էր աճեցնում իր պարտեզում:

Այդպիսի վարդեր ոչ մի տեղ չես գտնի:

Ո՞ր սև սարում, ո՞ր անտառում ո՞ր թփի տակ կորար մենակ…

Բոլորը հիացած լսում էին նրա ելույթը:

Նախադասությունները վերլուծում ենք և պարզում, որ դերանունները դրվում են գոյականի, ածականի և մակբայի փոխարեն ու ցույց են տալիս առհասարակ հատկանիշ` առանց անվանելու կոնկրետ հատկանիշը:

Սա - դպրոցը, գրիչը, տունը, բժիշկը, աշակերտը…

Այսքան – հիսուն, յոթանասուն, քսանհինգ, վաթսունութ…

Այսպիսի - բուրավետ, համեղ, կարճ, հայրական, դաշտային…

Այսպես - արագորեն, ուժգին, դանդաղ, կամովին…

Ժամանակակից հայերենն ունի ութ դերանուն, որոնց մեջ են միավորվում տարբեր իմաստային` ձևաբանական ու շարահյուսական առանձնահատկություններ ունեցող բառախմբեր: Անձնական, փոխադարձ, ցուցական և հարցական-հարաբերական դերանունները (իսկական իրենց) յուրահատուկ քերականական հատկանիշներով տարբերվում են մյուս խմբերից` որոշյալ, անորոշ, ժխտական դերանուններից, որոնք քերականական հատկանիշներ չեն արտահայտում:

Անձնական դերանուն: Բացատրելու նպատակով գրատախտակին գրում ենք այդ դերանուններով հագեցած նախադասություններ:

Ես իմ անուշ Հայաստանի արևահամ բարն եմ սիրում… (Ե.Չ.)

…Քո մայր լեզուն չմոռանաս:

Բոլորը տամ ու նվիրեմ, ինձ ոչ մի հուր թող չմնա,

Դու չմրսես ձմռան ցրտին… (Հ. Շ.):

Դու քաղցր ես հող իմ հայրենի,

Չկա քեզնից պայծառ անուն…

Ընդգծված բառերը անձնական դերանուններ են, որոնք ունեն երկու թիվ` եզակի և հոգնակի, երկու ժամանակ` ներկա և անցյալ, երեք դեմք (առաջին, երկրորդ, երրորդ): Այսպես` ես, ինքս (եզակի թիվ) մենք, ինքներս (հոգնակի թիվ )- առաջին դեմք, ցույց են տալիս խոսողին և խոսողին ու այն անձերին, որոնց անունից հանդես է գալիս խոսողը: Դու, ինքդ (եզակի թիվ), դուք ինքներդ (հոգնակի թիվ ) անձնական դերանունները ցույց են տալիս խոսակցին, խոսակցին և այն անձանց , որոնց դիմում է խոսողը: Նա, ինքը (եզակի թիվ) նրանք, իրենք կամ ինքները (հոգնակի թիվ) անձնական դերանունները ցույց են տալիս այն անձին և անձերին, որի և որոնց մասին գնում է խոսքը:

Անձնական դերանունների հոլովումը: Անձնական ես, դու, նա ,մենք, դուք դերանունները և ցուցական սա, դա, նա դերանունները ընդամենը ութ բառ, իրենց հոլովական առանձնահատկություններով տարբերվում են հայերենի հոլովվող մյուս բոլոր բառախմբերից, որի պատճառով էլ սրանց հոլովումը կոչվում է դերանվանական: Ի տարբերություն անվանական հոլովման, դերանվանական հոլովման դեպքում սեռական և տրական հոլովները ոչ թե կազմվում են ուղղականից, այլ` բոլորովին տարբեր: Այսպես` ես-իմ-ինձ-ինձնից կամ ինձանից-ինձնով կամ ինձանով-ինձնում կամ ինձանում. դու-քո-քեզ-քեզնից կամ քեզանից-քեզնով կամ քեզանով-քեզնում կամ քեզանում. նա-նրա-նրան-նրանից-նրանով-նրանում. ինքը-իր-իրեն-իրենից-իրենով-իրենում. մենք-մեր-մեզ-մեզնից կամ մեզանից-մեզնով կամ մեզանով-մեզնով կամ մեզանով-մեզնում կամ մեզանում. դուք-ձեր-ձեզ-ձեզնից կամ ձեզանից-ձեզնով կամ ձեզանով-ձեզնում կամ ձեզանում:

Ցուցական դերանուններն են` սա, դա, նա, այս, այդ, այն (արմատական են), այսքան, այդքան, այնքան, նույնքան, այսպիսի, այդպիսի, այնպիսի, նույնպիսի, այսչափ, այդչափ, այնչափ, նույնչափ, այսպես…, այստեղ…, սույն, նույն, միևնույն, մյուս:

Աշակերտների օգնությամբ բացատրում ենք, որ սա, դա, նա դերանունները մատնացույց կարող են անել և՛ առարկա, և՛ անձ: Սրանք երրորդ դեմքի են , բոլորն էլ երրորդ դեմքի ստորոգյալներ են պահանջում` սա լսեց, դա լսեց, նա լսեց, նույնը և հոգնակին: Արտահայտում են նաև առարկայական ընդհանուր հասկացություն , սակայն տարբերվում են քերականական նշանակությամբ` սա - մոտ է խոսողին, դա - մոտ է խոսակցին, նա - մոտ է մի երրորդին կամ այդպես է մտածվում: Ունեն դերանվանական հոլովում, այսպես` սա-սրա-սրան-սրանից-սրանով-սրանում. դա-դրա-դրան-դրանից-դրանով-դրանում.նա-նրա-նրան-նրանից-նրանով-նրանում: Սրանց հոգնակի թիվը կազմվում է ք մասնիկով` սրանք, դրանք, նրանք և հոլովվում են ք-ց հոլովման սովորական հարացույցով` սրանք-սրանց-սրանցից-սրանցով-սրանցում և այլն:

Նախադասության մեջ հանդես են գալիս գոյականին հատուկ շարահյուսական պաշտոններով:

Այս, այդ, այն - արտահայտում են և՛ հատկանշային, և՛ առարկայական նշանակություն, նախադասության մեջ հանդես են գալիս ածականին և գոյականին հատուկ շարահյուսական պաշտոններով (այս ծաղիկը…, այս տղան…), այս աշխարհում (որոշիչ): Չունեն հոգնակի թիվ և չունեն հոլովվում:

Այսպիսի, այդպիսի, այնպիսի, նույնպիսի - գործածվում են բայերի և ածականների հետ, հանդես են գալիս ձևի պարագայի և որոշչի շարահյուսական պաշտոններով (այսպես քայլեց, այդպես խոսեց, այսպիսի օր):

Այսքան, այդքան, այնքան, նույնքան, այսչափ, այդչափ, այնչափ, նույնչափ - դրվում են բայերի, ածականների, և գոյականների վրա (այսքան վազեց, այդքան հաճելի, այդչափ ուսանող):

Այստեղ, այդտեղ, այնտեղ - գործածվում են բայերի հետ, ցույց են տալիս գործողության տեղը` լինելով տեղի պարագա:

Փոխադարձ դերանուններ` միմյանց, իրար, մեկմեկու, մեկմեկի: Ուղղական հոլով չունեն, սեռական-տրականը նույնն են: Հանդես են գալիս գոյականին հատուկ շարահյուսական պաշտոններով , միայն ենթակա չեն լինում:

Հարցական դերանուններ:

Ո՞վ - արտահայտում է հարցում անձի մասին: Սեռական-տրականում ենթարկվում է դերանվանական հոլովման: Նախադասության մեջ հանդես է գալիս գոյականին հատուկ շարահյուսական պաշտոններով: Հոգնակի թիվն է ովքեր, որը չի հոլովվում:

Ի՞նչ - արտահայտում է հարցում իրի մասին, հոլովվում է ի անվանական հոլովմամբ: Հոգնակի թիվը (ինչե՞ր) նույնպես հոլովվում է ի հոլովմամբ: Նախադասության մեջ հանդես է գալիս գոյականին հատուկ շարահյուսական պաշտոններով , որոշ դեպքերում` որոշչի պաշտոնով (Ի՞նչ խոսքերով երգեմ քեզ…):

Ո՞ր հարցական դերանունը նախադասության մեջ հանդես է գալիս որոշչի պաշտոնով: Օր.` Ո՞ր սև սարում, ո՞ր անտառում, ո՞ր թփի տակ, կորար մենակ: Որոշիչ հոդով հանդես գալիս հոլովվում է ի հոլովմամբ,իսկ հոգնակի թվում ք-ց հոլովմամբ` որոնք-որոնց…

Ինչպիսի՞, որպիսի՞ - արտահայտում են հարցում առարկայի որակական հատկանիշի մասին, լինում են որոշիչ` ինչպիսի՞ հաղթանակ: Հոգնակի թվով ինչպիսիները, որպիսիները, հոլովվում են ի հոլովմամբ, իսկ ինչպիսիք, որպիսիք ձևերը չեն հոլովվում:

Ինչքա՞ն, ինչչա՞փ, որքա՞ն, որչա՞փ - արտահայտում են հարցում առարակայի քանակական հատկանիշի կամ գործողության չափի ամսին ինչքա՞ն մարդ, ինչքա՞ն վարեց…

Քանի՞ - արտահայտում է հարցում առարկայի քանակային հատկանիշի մասին` քանի՞ լսարան, քանի՞ տետր: Քանի՞սը – ունի առարկայական նշանակություն և հոլովվում է` նախադասության մեջ կատարելով գոյականին հատուկ շարահյուսական պաշտոններ: Օր.` քանի՞սը պարգևատրվեցին, քանիսի՞ց ես դժգոհ:

Որտե՞ղ, ո՞ւր – հարցում գործողության տեղի մասին: Թեք հոլովական ձևերն են` որտեղի՞, որտեղի՞ց, որտեղո՞վ (Որտեղ է թաղված այն քարը հիմի…):

Ինչպե՞ս - արտահայտում է հարցում գործողության ձևի մասին և լինում է ձևի պարագա:

Ե՞րբ - արտահայտում է հարցում գործողության կատարման ժամանակի մասին, ունի նաև սեռական, տրական և բացառական հոլովաձևեր` ե՞րբ, երբվա՞, երբվանի՞ց (Մածունը երբվա՞ մերած է: Երբվանի՞ց է լույսը անջատվել):

Ինչո՞ւ - արտահայտում է հարցում գործողության կատարման պատճառի մասին:

Հարաբերական դերանունները նույն հարցական դերանուններն են, միայն առանց հարցական նշանի, որովհետև արտահայտում են ոչ թե հարցում, այլ խոսքի մեջ կատարում են շարահյուսական հատուկ դեր` բարդ ստորադասական նախադասության կազմի մեջ մտնող երկրորդական նախադասությունը կապում է գլխավորին: Այս դերով նրանք հավասարվում են ստորադասական շաղկապներին, սակայն նրանցից տարբերվում են նրանով, որ նախադասության անդամ են դառնում, իսկ դրանցից առարկայական նշանակություն ունեցողները հոլովվում են:

Որոշյալ դերանուններն են` ամեն(ը), ամեն մի, ամեն մեկը, ամենքը, բոլոր(ը), յուրաքանչյուր(ը), ամեն ինչ, յուրաքանչյուր ոք, ամեն ոք, ողջ(ը), ամբողջ(ը), համայն: Ըստ կիրառության բաժանվում են երկու խմբի` հատկանշային և առարկայական իմաստ արտահայտող:

Հատկանշային իմաստ արտահայտող որոշյալ դերանուններն են` ամեն, ամեն ինչ, բոլոր, յուրաքանչյուր, ողջ, ամբողջ, համայն, ամենայն: Նախադասության մեջ հանդես են գալիս որոշչի շարահյուսական պաշտոնով: Օր.` Ամեն արարած աստղ ունի այնտեղ, գահ ունի այնտեղ: Ամբողջ կյանքը տանջանքով անցավ:

Առարկայական իմաստ արտահայտող որոշյալ դերանուններն են` ամենը, ամենքը, ամեն մեկը, բոլորը, յուրաքանչյուրը, ամեն ինչ, յուրաքանչյուր ոք, ամեն ոք, ողջը, ամբողջը: Նախադասության մեջ հանդես են գալիս գոյականին հատուկ շարահյուսական պաշտոններով (Այդ բոլորը հնարովի էր: Բոլորի համազգեստները նոր էին: Ուսուցչուհին բոլորին մոտեցավ: Բոլորից բարձր առաջադիմություն էր պահանջում…): Հոլովվում են ի հոլովվմամբ, բացի ամեն ոք, յուրաքանչյուր ոք դերանուններից, որոնք չեն հոլովվում:

Անորոշ դերանուններն են` ինչ-որ, ինչ-ինչ, ոմն, մեկը, մի քանի, մի քանիսը, ուրիշ, այլ, այսինչ, այնինչ, որոշ, որևէ, երբևէ, երբևիցե, որևիցե, մեկն ու մեկը: Սրանք արտահայտում են առարկա կամ հատկանիշ ընդհանուր, չտարբերակված, անորոշ ձևով:

Ժխտական դերանուններն են` ոչ ոք, ոչինչ, ոչ մի, ոչ մեկը: Եթե նախադասության մեջ կա ժխտական դերանուն, ապա ստորոգյալը ժխտական խոնարհում է ունենում: Ոչ ոք, ոչինչ, ոչ մեկը դերանունները հոլովվում են անվանական ի հոլովմամբ, իսկ ոչ մի - չի հոլովվում: Համապատասխան ամրապնդող վարժությունների միջոցով այս բոլոր սովորածը կիրառում ենք խոսքում:

**Եզրակացություն**

Կատարելով մեր ուսումնասիրությունը՝ եկանք հետևյալ եզրահանգումների.

* Կարևոր է ավելի շատ կիրառել փոխգործուն մեթոդները:
* Խոսքի մասեր ուսուցանելիս հարկ ենք համարում ավելի շատ տարաբնույթ գործնական առաջադրանքներով հիմնավորել տեսական գիտելիքները:
* Անուն խոսքի մասերի ուսուցումն առավել մատչելի և հետաքրքրական դարձնելու նպատակով օգտագործվում են մի քանի հնարներ: Դիդակտիկայի հայատնի սկզբունքներից բացի կարևոր նշանակություն ունեն նյութի մատուցման, վերլուծության և ամրապնդման այն ձևերն ու մեթոդները, որ կիրառվում են դասավանդման ժամանակ:
* Տեղին ընտրված վարժություններով է պայմանավորված աշակերտի ինքնուրույն աշխատանքի հաջողությունը: Դասընթացի վարժությունների համակարգը պետք է լինի ինքնատիպ, հարուստ ու բազմատեսակ. շեշտը պետք է դնել այնպիսի վարժությունների ու գործնական աշխատանքների վրա, որոնք ինքնուրույն աշխատանքի ու (գործնական) տրամաբանական մտածողության զարգացման հնարավորություն են տալիս:

**ԳՐԱԿԱՆՈՒԹՅԱՆ ՑԱՆԿ**

Ամիրջանյան Յու., Ա. Սահակյան, Մանկավարժություն, «Մանկավարժ» հրատ., Երևան, 2005, 446 էջ:

Բարսեղյան Հ., Մեյթիխանյան Փ., Հայոց լեզու 7, Երևան, 2016, «Աստղիկ Գրատուն» հրատարակչություն, էջեր 177:

Բարսեղյան Հ., Մեյթիխանյան Փ., Հայոց լեզու 8, Երևան, 2017, «Աստղիկ Գրատուն» հրատարակչություն, էջեր 161:

Բարսեղյան Հ., Մեյթիխանյան Փ., Հայոց լեզու 9, Երևան, 2013, «Աստղիկ Գրատուն» հրատարակչություն, էջեր 162:

Նազարյան Ռ. և ուրիշներ, Թելադրության նյութերի ժողովածու, IV X դասարանների համար, Երևան, 2000, էջ 194:

Ղարիբյան Ա. և ուրիշներ, «Հայոց լեզվի մեթոդիկա», Երևան, 1955, Հայպետհրատ, էջ 266:

Տեր-Գրիգորյան Ա. Ե., Քերականության մեթոդիկա, տարրական դասարաններ, Երևան, 1977, «Լույս» էջ 320:

1. Բարսեղյան Հ., Մեյթիխանյան Փ., Հայոց լեզու 7, Երևան, 2016, «Աստղիկ Գրատուն» հրատարակչություն, էջեր 177: [↑](#footnote-ref-0)
2. Բարսեղյան Հ., Մեյթիխանյան Փ., Հայոց լեզու 8, Երևան, 2017, «Աստղիկ Գրատուն» հրատարակչություն, էջեր 161: [↑](#footnote-ref-1)
3. Բարսեղյան Հ., Մեյթիխանյան Փ., Հայոց լեզու 9, Երևան, 2013, «Աստղիկ Գրատուն» հրատարակչություն, էջեր 162: [↑](#footnote-ref-2)
4. Տեր-Գրիգորյան Ա. Ե., Քերականության մեթոդիկա, տարրական դասարաններ, Երևան, 1977, «Լույս» էջ137-144 [↑](#footnote-ref-3)
5. Ղարիբյան Ա. և ուրիշներ, «Հայոց լեզվի մեթոդիկա», Երևան, 1955, Հայպետհրատ, էջ 266: [↑](#footnote-ref-4)
6. Տե´ս Հ. Բրասեղյան, Փ. Մեյթիխանյան, Հայոց լեզվի դասագիրք 7-րդ դասարանի համար, Երևան, 2011, էջ 65: [↑](#footnote-ref-5)
7. Բնագիրը վերցված է Ռ. Նազարյան և ուրիշներ, Թելադրության նյութերի ժողովածու, IV X դասարանների համար, Երևան, 2000, էջ 194: [↑](#footnote-ref-6)
8. Տե´ս Հ. Բրասեղյան, Փ. Մեյթիխանյան, Հայոց լեզվի դասագիրք 7-րդ դասարանի համար, Երևան, 2011, էջ 52: [↑](#footnote-ref-7)